

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo: II/2015**

**Dňa:** 29.1.2015

**K bodu programu:** **č. 6**

**Názov materiálu: Správa o výsledkoch následnej finančnej kontroly**

**Materiál obsahuje**: Návrh uznesenia

Dôvodová správa

Správa o výsledkoch následnej finančnej kontroly

**Materiál vypracoval a predkladá:** Ing. Ján Šidlovský

hlavný kontrolór

**Podpis: \_\_\_\_\_\_\_\_\_\_\_\_\_\_\_\_\_\_**

**N á v r h u z n e s e n i a**

Mestské zastupiteľstvo v Starej Ľubovni po prerokovaní predloženého materiálu

**berie na vedomie**

Správu o výsledkoch následnej finančnej kontroly v zmysle predloženého návrhu,

**odporúča prednostovi**

prijať opatrenia súvisiace s odporúčaniami hlavného kontrolóra pre prax a rokovanie mestského zastupiteľstva.

**D ô v o d o v á s p r á v a**

V zmysle ustanovenia § 18f ods. 1 písm. d), zákona č. 479 / 2010 Z. z. úplné znenie zákona SNR č. 369/1990 Zb. o obecnom zriadení v znení neskorších predpisov, je úlohou hlavného kontrolóra predložiť správu o výsledkoch kontroly priamo obecnému zastupiteľstvu na jeho najbližšom zasadnutí.

Uskutočnené následné finančné kontroly boli vykonávané v súlade s Plánom kontrolnej činnosti na II. polrok 2014 a na základe uznesení zo zasadnutia Mestského zastupiteľstva v Starej Ľubovni. Dokumentácia z ukončenej kontroly je k dispozícií u hlavného kontrolóra pre potreby poslancov mestského zastupiteľstva.

Cieľom kontrolnej činnosti bolo posúdiť, či sa finančné operácie na kontrolovaných subjektoch vykonali správne v súlade so zákonom, či sa verejné zdroje rozpočtu obce využívali hospodárne, efektívne, účinne a účelne, predovšetkým či sa dodržiavala finančná disciplína. Pri kontrole hospodárenia a nakladania s majetkom a majetkovými právami obce sa zisťuje a hodnotí skutočný stav z hľadiska dodržiavania všeobecne záväzných právnych predpisov a všeobecných záväzných nariadení obce.

**S P R Á V A**

**o výsledkoch následnej finančnej kontroly**

V zmysle ustanovenia § 18f ods. 1 písm. d) zákona č. 479/2010 Z. z. úplné znenie zákona SNR č. 369/1990 Zb. o obecnom zriadení v znení neskorších predpisov, **predkladám správu o výsledkoch následnej finančnej kontroly za obdobie od 1.7.2014**, ktorá obsahuje výsledky kontrolnej činnosti hlavného kontrolóra, vykonávané na základe Plánu práce hlavného kontrolóra na II. polrok 2014 a na základe prijatých uznesení zo zasadnutí Mestského zastupiteľstva v Starej Ľubovni. Správa o výsledkoch následnej finančnej kontroly je spracovaná v súlade s riadne ukončenými kontrolami, ktorých výsledok bol prerokovaný so štatutárnym zástupcom kontrolovaného subjektu.

Kontrolný proces je neoddeliteľnou súčasťou štruktúry riadenia samosprávy Mesta Stará Ľubovňa a jeho hospodárenia s verejnými prostriedkami. Kontrolná činnosť je vykonávaná v súlade s príslušnými ustanoveniami zákona č. 479/2010 Z. z. úplné znenie zákona SNR č. 369/1990 Zb. o obecnom zriadení v znení neskorších predpisov a riadi sa jednotlivými ustanoveniami zákona č. 502/2001 Z. z. o finančnej kontrole a vnútornom audite v znení neskorších predpisov, ktorý upravuje pravidlá, ciele a spôsob vykonávania finančnej kontroly.

Pri vykonávaní následnej finančnej kontroly sa hlavný kontrolór a kontrolované subjekty riadia základnými pravidlami následnej finančnej kontroly v súlade s ustanovením § 13 až 25 zákona o finančnej kontrole a Zásadami vykonávania kontrolnej činnosti v podmienkach územnej samosprávy Mesta Stará Ľubovňa, schválené uznesením č. 829 mestského zastupiteľstva č. XXXII/2014 zo dňa 18.9.2014, účinné od 1.10.2014.

1. **Kontrola účtovných dokladov súvisiaca s tuzemskými a zahraničnými služobnými cestami primátora za volebné obdobie 2006 - 2010, 2010 – 2014**

Výkon následnej finančnej kontroly sa uskutočnil v súlade s **Uznesením č. 821 zo zasadnutia Mestského zastupiteľstva v Starej Ľubovni, č. XXXI/2014, zo dňa 19.06.2014.**

**Predmet kontroly :** podľa ustanovenia § 11 ods. 2, písm. a) zákona č. 502/2001 Z.z. o finančnej kontrole a vnútornom audite a o zmene a doplnení niektorých zákonov v znení neskorších predpisov, účtovné doklady súvisiace s tuzemskými a zahraničnými služobnými cestami primátora za volebné obdobie 2006 - 2010, 2010 – 2014.

**Kontrolovaný subjekt :** Mestský úrad Stará Ľubovňa, Obchodná 1, 064 01 Stará Ľubovňa, IČO : 00330167, v zastúpení: PaedDr. Michal Biganič, primátor mesta.

**Miesto vykonania kontroly :** Mestský úrad Stará Ľubovňa, Obchodná 1, 064 01 Stará Ľubovňa.

**Kontrolované obdobie :** 01.01.2006 do 30.06.2014.

**Obdobie vykonávania kontroly :** Na základe Oznámenia o vykonaní kontroly č. 4850/2268/2014/SidJ zo dňa 8.7.2014, v čase od 8.7.2014 do 27.10.2014 (bez časového prerušenia).

**Zameranie kontroly :** účelom následnej finančnej kontroly bola kontrola dodržiavania aplikácie ustanovení zákona č. 283/2002 Z.z. o cestovných náhradách v znení neskorších predpisov (zákon č. 40/2009 Z.z. – úplné znenie zákona č. 283/2002 Z.z. o cestovných náhradách, ako to vyplýva zo zmien a doplnení vykonaných ďalšími zákonmi) s vyhodnotením údajov – termín služobnej cesty, účastníci cesty, náklady na služobnú cestu, účel cesty, výsledok služobnej cesty, porovnanie nákladov za volebné obdobia, dodržiavanie vnútorných postupov pri určení, schvaľovaní, podpisovaní a poskytovaní cestovných náhrad, náhrad výdavkov a iných plnení v zmysle uvedeného zákona a Smernice o poskytovaní cestovných náhrad č. 4/2007 zo dňa 2.1.2007, účinná od 2.1.2007 aj naďalej.

Následná finančná kontrola bola vykonaná v dokladoch, ktoré sú súčasťou účtovnej evidencie, dokladovej evidencie pokladne a prehľadov vyúčtovania pohonných hmôt príslušného účtovného obdobia rokov 2006, 2007, 2008, 2009, 2010, 2011, 2012, 2013, 2014 v rozsahu : cestovné príkazy s prílohami, žiadanky na prepravu, evidencia o prevádzke motorového vozidla - zúčtovanie služobného motorového vozidla.

Následnou finančnou kontrolou bolo zistené, že kontrolovaný subjekt nepostupoval v súlade s:

* **ustanovením § 3, zákona č. 283/2002 Z.z. o cestovných náhradách** v znení neskorších zmien a doplnkov, *„zamestnávateľ vysielajúci zamestnanca na pracovnú cestu písomne určí miesto jej nástupu, miesto výkonu práce, čas trvania, spôsob dopravy a miesto skončenia pracovnej cesty; môže určiť aj ďalšie podmienky pracovnej cesty“*, tým spôsobom, že zamestnávateľ písomne neurčil spôsob dopravy, určený dopravný prostriedok.

O spôsobe výkonu a využitia služobného motorového vozidla kontrolovaný subjekt neinformoval, písomne vopred neurčoval použitie dopravného prostriedku.

* **ustanovením § 10 ods. 1 zákona č. 431/2002 Z. z. v znení neskorších predpisov**, cit. *„účtovný doklad je preukázateľný účtovný záznam, ktorý musí obsahovať :*

*a)  označenie účtovného dokladu,*

*b)* ***obsah účtovného prípadu*** *a označenie jeho účastníkov,*

*c)  peňažnú sumu alebo údaj o cene za mernú jednotku a vyjadrenie množstva,*

*d)  dátum vyhotovenia účtovného dokladu,*

*e)  dátum uskutočnenia účtovného prípadu, ak nie je zhodný s dátumom vyhotovenia,*

*f)  podpisový záznam osoby (§ 32 ods. 3) zodpovednej za účtovný prípad v účtovnej jednotke a podpisový záznam osoby zodpovednej za jeho zaúčtovanie,*

*g) označenie účtov, na ktorých sa účtovný prípad zaúčtuje v účtovných jednotkách účtujúcich v sústave podvojného účtovníctva, ak to nevyplýva z programového vybavenia,*“ v nadväznosti na **ustanovenie § 32 ods. 1 zákona č. 431/2002 Z. z. o účtovníctve**, „*na účely tohto zákona sa za preukázateľný účtovný záznam považuje iba účtovný záznam,*

*a) ktorého* ***obsah priamo dokazuje skutočnosti****,*

*b) ktorého obsah dokazuje skutočnosť nepriamo obsahom iných preukázateľných účtovných záznamov,*

*c) preneseným spôsobom podľa § 33, ak spĺňa požiadavky podľa písmena a) alebo písmena b)*“, tým spôsobom, že vybrané účtovné doklady neobsahovali preukázateľne vyznačené skutočnosti preukazujúce nárok na cestovné náhrady v jednotlivých častiach účtovného dokladu, cestovného príkazu, napr: dátum podpisu pracovníka oprávneného na povolenie cesty, dátum podpisu zodpovedného pracovníka, dátum podpisu účtovateľa, dátum a podpis schvaľujúceho, správa o výsledku bola podaná dňa, so spôsobom vykonania súhlasí, stravovanie a ubytovanie bolo poskytnuté bezplatne.

Preukázateľne vyznačené skutočnosti preukazujúce nárok na cestovné náhrady, v zmysle zákona č. 283/2002 Z. z. o cestovných náhradách, kontrolovaný subjekt dostatočne nekontroloval a nevyžadoval uvádzať úplne predpísané skutočnosti, z dôvodu uvádzania priamo dokazujúcich skutočností, ktoré napĺňajú úplné, správne a preukázateľné informácie o obsahu účtovného prípadu uvedené v účtovnom doklade.

* **ustanovením čl. VII, bod. 5. Smernice o poskytovaní cestovných náhrad** č. 4/2007 zo dňa 2.1.2007, účinná od 2.1.2007, cit. “*Ďalej je zamestnanec, ktorý vykonal pracovnú cestu povinný predložiť písomnú správu : a) ak na pracovnej ceste boli hospodárske, resp. podmienky, ktoré sú predrokované na ďalšie konanie, napr. uzatvorenie zmluvy a pod. a ak o to požiada nadriadený, b) ak je pracovná cesta na plánované vzdelávanie zamestnancov, ako správa poslúži pozvánka, c) výsledok pracovnej cesty vyznačí v cestovnom príkaze*“, tým že kontrolovaný subjekt dostatočne nekontroloval a nevyžadoval prílohovú časť účtovného dokladu, napr. pozvánku k služobnej ceste, príp. jej alternatívu, vyznačenie výsledku pracovnej cesty a prínos pre prax.

Pri kontrole správnosti uplatňovania rozpočtovej klasifikácie bolo zistené, že kontrolovaný subjekt nepostupoval v súlade s :

* **ustanovením § 4 ods. 4 zákona č. 523/2004 Z.z.** o rozpočtových pravidlách verejnej správy a o zmene a doplnení niektorých zákonov v znení neskorších predpisov, podľa ktorého sa v rozpočte verejnej správy uplatňuje rozpočtová klasifikácia, ktorú ustanovuje Ministerstvo financií SR opatrením a § 1 ods. 6 a 7 Opatrenia MF SR SR z 8. decembra 2004 a v súlade s ekonomickou klasifikáciou rozpočtovej klasifikácie podľa Metodického usmernenia MF SR č. MF/010175/2004\_42 zo dňa 8. decembra 2004 a vysvetliviek k ekonomickej klasifikácií rozpočtovej klasifikácie v znení neskorších predpisov tým spôsobom, že kontrolovaný subjekt nesprávne zatriedil výdavky použité na úhradu cestovných náhrad pri cestovnom príkaze č. 64/2012 , ktoré súviseli so zatriedením výdavku na zahraničné a tuzemské pracovné cesty, na podpoložku 631 002 222 cestovné náhrady – zahraničné. Kontrolovaný subjekt zároveň nepostupoval v súlade s § 4 ods. 7, zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, podľa ktorého sa v rozpočte mesta uplatňuje rozpočtová klasifikácia v súlade s osobitným predpisom.

Následnou finančnou kontrolou ďalej nebolo zistené neoprávnené alebo nesprávne uplatňovanie výšky finančných prostriedkov, v zmysle zákona č. 283/2002 Z.z. o cestovných náhradách, ktoré by mali vplyv na rozpočet mesta.

Súčasťou zápisnice o prerokovaní správy o výsledku následnej finančnej kontroly je textová aj elektronická verzia dokumentu :

|  |  |
| --- | --- |
| Príloha č.1 | Príl.k NFK podľa uzn.č.821 z 18.9.2014 Služ.cesty 2006\_2014 :   * hárok Tuz.2006\_2010 v rozsahu 29 strán, * hárok Zahr. 2006\_2010 v rozsahu 4 strany, * hárok Tuz.2010\_2014 v rozsahu 28 strán, * hárok Zahr.2010\_2014 v rozsahu 8 strán. |

Zosumarizované údaje služobných ciest s rozdelením na cesty zahraničné a vnútroštátnej s uvedením konkrétnych údajov : termín služobnej cesty, účastníci cesty, náklady na služobnú cestu, účel cesty, výsledok služobnej cesty, porovnanie nákladov na zahraničné a vnútroštátnej služobné cesty za volebné obdobie 2006-2010 a 2010-2014 je neoddeliteľnou súčasťou spisovej agendy z následnej finančnej kontroly.

Štatistické zhrnutie analyzovaných údajov :

|  |  |  |
| --- | --- | --- |
| **Pracovné cesty** | **Funkčné obdobie 2007 – 2010** | **Funkčné obdobie 2011-2014** |
| tuzemské | 257 | 268 |
| zahraničné | 43 | 59 |
| **Spolu** | **300** | **327** |
| *z toho : počet PC s uplatňovanými cestovnými náhradami* | *72* | *205* |
| *z toho : počet PC s uplatňovaným súkromným motorovým vozidlom* | *2* | *15* |

Pozn.: r. 2014 = január – jún

Kontrolovaný subjekt podľa ustanovenia § 15 ods. 1 zákona č. č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov bol oprávnený predložiť v lehote do 7.10.2014, 9:00 hod. písomné námietky ku kontrolným zisteniam. V stanovenom termíne neboli predložené žiadne písomné námietky.

Správa o výsledku následnej finančnej kontroly bola vypracovaná v Starej Ľubovni, dňa 31.10.2014.

S obsahom správy o výsledku následnej finančnej kontroly bol oboznámený PaedDr. Michal Biganič, primátor mesta Stará Ľubovňa, Mgr. Rudolf Žiak, prednosta mestského úradu.

Na základe správy o výsledku následnej finančnej kontroly č. 1/2014 (7696/3266/2014/SidJ) zo dňa 30.10.2014 bola uložená povinnosť kontrolovanému subjektu podľa ustanovenia § 22, ods. 3 písm. c) zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov:

1. určiť osobu zodpovednú za zistené nedostatky s uplatnením právnej zodpovednosti v lehote do 01.12.2014,
2. prijať konkrétne písomné opatrenia na odstránenie zistených nedostatkov a ich príčin v lehote do 01.12.2014,
3. písomne predložiť orgánu kontroly prijaté opatrenia v lehote do 15.12.2014,
4. predložiť orgánu kontroly písomnú správu o splnení prijatých opatrení a uplatnení právnej zodpovednosti v lehote do 15.12.2014.

**Odporúčania pre prax a rokovanie mestského zastupiteľstva :**

* aktualizovať Smernicu o poskytovaní cestovných náhrad č. 4/2007,
* aktualizovať Smernicu o postupoch účtovania 9/2009,
* určiť spôsob preukázania uvádzaných skutočností v časti správa o výsledku pracovnej cesty,
* zadefinovať povinnosť evidencie neuplatňovaných (tzv. „nulových“) cestovných príkazov,
* určiť právny vzťah s externým zamestnancom, v prípade vysielania a násl. uplatňovania cestovných výdavkov v zmysle zákona o cestovných náhradách,
* zadefinovať spôsob priznávania a výšku vreckového v zmysle zákona o cestovných náhradách,
* určiť spôsob schvaľovania pracovných ciest primátora, hlavne kompetencie v oblasti podpisovania cestovných príkazov.

1. **Kontrola využívania služobného motorového vozidla Slobyterm spol. s r.o., Stará Ľubovňa na súkromné účely**

Výkon následnej finančnej kontroly sa uskutočnil v súlade s **Uznesením č. 828 zo zasadnutia Mestského zastupiteľstva v Starej Ľubovni, č. XXXII/2014, zo dňa 18.07.2014.**

**Predmet kontroly :** podľa ustanovenia § 11 ods. 2, písm. a) zákona č. 502/2001 Z.z. o finančnej kontrole a vnútornom audite a o zmene a doplnení niektorých zákonov v znení neskorších predpisov, využívanie služobného motorového vozidla spol. s r.o. Slobyterm, Stará Ľubovňa 1x týždenne na súkromné účely na trase Stará Ľubovňa – Michalovce a späť.

**Kontrolovaný subjekt :** SLOBYTERM, spol. s r.o., Levočská 20, 064 01 Stará Ľubovňa, IČO : 31719104, v zastúpení : Ing. Ján Džugan, konateľ a riaditeľ spoločnosti.

**Miesto vykonania kontroly :** SLOBYTERM, spol. s r.o., Levočská 20, 064 01 Stará Ľubovňa,

Mestský úrad Stará Ľubovňa, Obchodná 1, 064 01 Stará Ľubovňa

**Kontrolované obdobie :** 01.01.2011 do 30.09.2014.

**Obdobie vykonávania kontroly :** Na základe Oznámenia o vykonaní kontroly č. 6765/2920/2014/SidJ zo dňa 01.10.2014, v období od **02.10.2014 do 14.11.2014** (bez časového prerušenia).

**Zameranie kontroly :** účelom následnej finančnej kontroly bola kontrola dodržiavania všetkých daňových a poistných zákonov súvisiacich s využívaním služobného motorového vozidla na súkromné účely s vyčíslením tržieb za poskytované služby; kontrola zákonnosti, hospodárnosti a efektívnosti pri hospodárení s finančnými prostriedkami a s majetkom mesta v podmienkach mestskej samosprávy, vnútorných postupov pri určení, schvaľovaní, podpisovaní a poskytovaní služobného motorového vozidla na súkromné účely v zmysle Smernice o používaní služobných motorových vozidiel pri pracovných cestách a pri výkone práce.

Kontrola bola vykonaná v dokladoch, ktoré sú súčasťou účtovnej, mzdovej a riadiacej evidencie obchodnej spoločnosti v rozsahu: Smernica č. 1/2011 o poskytovaní cestovných náhrad, Splnomocnenie na schvaľovanie používania služobných motorových vozidiel, Smernica č. 1/2013 o používaní služobných motorových vozidiel pri pracovných cestách a pri výkone práce, Kolektívna zmluva na rok 2014 – 2015, Zrážky zo mzdy zamestnanca za použitie služobného motorového vozidla, spotreba PHM za mesiace 01-08/2014, mzdový list zamestnanca za rok 2011, 2012, 2013, 2014, protokol o zaradení majetku do evidencie – motorové vozidlo Škoda Octavia 1,6 TDi, Mandátna zmluva podľa § 566/1 a § 66/ Obchodného zákonníka medzi primátorom mesta a konateľom spoločnosti, vymenovanie za riaditeľa SLOBYTERM, spol. s r.o., Levočská 20, Stará Ľubovňa, Pracovná zmluva uzavretá podľa § 43 Zákonníka práce medzi účastníkmi : zamestnávateľ : SLOBYTERM, s.r.o., a zamestnanec Ing. Ján Džugan.

Následnou finančnou kontrolou bolo zistené, že kontrolovaný subjekt nepostupoval v súlade s:

* **ustanovením § 5 ods. 3 zákona č. 595/2003 Z. z. o dani z príjmov v znení neskorších predpisov**, cit. *„Príjmom zamestnanca je aj a) suma vo výške 1 % zo vstupnej ceny vozidla podľa § 25 za každý aj začatý kalendárny mesiac poskytnutia motorového vozidla zamestnávateľa na používanie na služobné a súkromné účely. Ak ide o prenajaté vozidlo, vychádza sa z obstarávacej ceny vozidla u pôvodného vlastníka, a to aj v prípade, ak dôjde k následnej kúpe prenajatého vozidla. Ak v obstarávacej cena vozidla nie je zahrnutá daň z pridanej hodnoty, na účely tohto ustanovenia sa o túto daň cena zvýši“,* koniec cit., tým spôsobom, že v mesiacoch : **máj 2013; máj, jún, júl, roka 2012; júl, august, október, november, december roka 2011**, nebolo zo strany zamestnávateľa uplatňované nepeňažné plnenie s poistením, suma vo výške 1% zo vstupnej ceny vozidla podľa § 25 za každý aj začatý kalendárny mesiac poskytnutia motorového vozidla zamestnávateľa na používanie na služobné a súkromné účely pre zamestnanca, aj napriek tomu, že z interných dokladov bolo preukázané, že využívané služobné motorové vozidlá boli používané na služobné aj súkromné účely zároveň.

V kontrolovanom období obchodná spoločnosť SLOBYTERM, spol. s r.o., Levočská 20, 064 01 Stará Ľubovňa, IČO : 31719104, za používanie služobného motorového vozidla na služobné aj súkromné účely, účtovala o tržbách na úhradu nákladov súvisiacich s použitým MV v časti spotrebované pohonné hmoty. Prehľad o výške úhrady v sumárnom plnení za kontrolované obdobie je uvedený v tabuľkovej časti. Tržby boli uhrádzane v hotovosti do poklade spoločnosti, prípadne zrážkou zo mzdy. Obchodná spoločnosť neúčtovala o tržbách za komerčné použitie, príp. opotrebovanie motorového vozidla.

S platnosťou od 1. 1. 2011, sa vymeriavací základ na platenie poistného na zdravotné poistenie a na sociálne poistenie pre zamestnancov a zamestnávateľov rozšíril aj o príjem zamestnanca v súvislosti s používaním MV na služobné aj súkromné účely. Tzn., že príjem vo výške 1 % z obstarávacej ceny MV je súčasťou vymeriavacieho základu pre platby do zdravotnej poisťovne a sociálnej poisťovne. Z uvedeného dôvodu zvažovaný postup uplatnenia správny, v súlade s ustanovením § 5 ods. 3 zákona č. 595/2003 Z. z. o dani z príjmov v znení neskorších predpisov, zahrnutie nepeňažného príjmu vo výške 1% zo vstupnej ceny vozidla, do hrubej mzdy zamestnanca, a teda aj do ceny práce o hodnotu prijatého nepeňažného plnenia, z ktorého následne zamestnávateľ z hrubej mzdy zamestnanca odvádzal v zákonnej výške príslušného roka jednotlivé preddavky na povinné zdravotné, nemocenské a dôchodkové poistenie a preddavok na daň z príjmov. Zamestnávateľ dodržal povinnosť v zákonnej výške príslušného roka uhradiť poistné na povinné zdravotné, nemocenské a dôchodkové poistenie vo výške vymeriavacieho základu = hrubej mzdy zamestnanca + nepeňažného plnenia. Napriek uvedeným skutočnostiam, v mesiacoch máj 2013; máj, jún, júl, roka 2012; júl, august, október, november, december roka 2011, nepostupoval v zmysle zákona č. 595/2003 Z. z. o dani z príjmov v znení neskorších predpisov, aj napriek tomu, že v uvedených mesiacoch bolo preukázateľne využívané MV, nebol tento príjem zdanený.

Ďalej z ustanovení zákona o daní z príjmov vyplýva, že obchodná spoločnosť mala zamestnancovi, ak určitý čas nepoužíva MV, ktoré mu bolo pridelené na využívanie na služobné a súkromné účely (napríklad z dôvodu choroby), postupovať podľa § 5 ods. 3 ZDP a zdaniť príjem vo výške 1 % z obstarávacej ceny ako príjem zamestnanca aj za toto obdobie. Na zdaňovanie tohto nepeňažného príjmu u zamestnanca je podstatný moment poskytnutia vozidla a nie jeho využívanie. Zamestnanec kontrolovaného subjektu mal prideľované služobné motorové vozidlo na základe žiadanky o pridelení motorového vozidla, nie v zmysle mandátnej zmluvy konateľa spoločnosti.

Uvedené skutočnosti boli zistené kontrolou mzdových a účtovných dokladov, interných riadiacich aktov a riadiacich písomností, na základe kontroly uplatňovaných zrážok zo mzdy zamestnanca a mzdových listov zamestnanca za jednotlivé roky v porovnaní so mzdovými listami zamestnanca, písomnými vyjadreniami konateľa spoločnosti.

Štatistické zhrnutie analyzovaných údajov :

|  |  |  |  |  |
| --- | --- | --- | --- | --- |
|  | **2014** | **2013** | **2012** | **2011** |
|  |  |  |  |  |
| **Tržby za úhradu PHM** | 489,61 € | 675,27 € | 452,09 € | 269,29 € |
|  |  |  |  |  |
| **Suma nepeňažného plnenia** | 1.287,63 € | 2.098,36 € | 572,28 € | 0,00 € |
|  |  |  |  |  |

Pozn. r. 2014 = január – september

Kontrolovaný subjekt podľa ustanovenia § 15 ods. 1 zákona č. č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov bol oprávnený predložiť v lehote do 1.12.2014, 9:00 hod. písomné námietky ku kontrolným zisteniam. V stanovenom termíne neboli predložené žiadne písomné námietky.

Správa o výsledku následnej finančnej kontroly bola vypracovaná v Starej Ľubovni, dňa 24.11.2014.

S obsahom správy o výsledku následnej finančnej kontroly bol oboznámený Ing. Ján Džugan, konateľ a riaditeľ spoločnosti.

Na základe správy o výsledku následnej finančnej kontroly č. 1/2014 (7696/3266/2014/SidJ) zo dňa 30.10.2014 bola uložená povinnosť kontrolovanému subjektu podľa ustanovenia § 22, ods. 3 písm. c) zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov:

1. určiť osobu zodpovednú za zistené nedostatky s uplatnením právnej zodpovednosti v lehote do 02.01.2015,
2. prijať konkrétne písomné opatrenia na odstránenie zistených nedostatkov a ich príčin v lehote do 02.01.2015,
3. písomne predložiť orgánu kontroly prijaté opatrenia v lehote do 10.01.2015,
4. predložiť orgánu kontroly písomnú správu o splnení prijatých opatrení a uplatnení právnej zodpovednosti v lehote do 10.01.2015.

**Odporúčania pre prax a rokovanie mestského zastupiteľstva :**

* stanoviť zákonný postup prideľovania služobného motorového vozidla na súkromné účely konateľom obchodných spoločností.

**ZÁVER**

Vlastný kontrolný proces v územnej samospráve je neoddeliteľnou súčasťou systému riadenia samosprávy a jeho hospodárenia s verejnými prostriedkami, kde plní funkcie spätnej väzby. Účinná a cieľavedome uplatňovaná kontrola prispieva k neustálemu skvalitňovaniu riadiaceho procesu. Kompetencie pri výkone kontroly sú upravené zákonom č. 369/1990 Zb. o obecnom zriadení a zákonom č. 502/2001 Z. z. o finančnej kontrole a vnútornom audite v znení neskorších predpisov. Avšak zo strany hlavného kontrolóra nie je možné prijímať opatrenia na odstránenie nedostatkov zistených kontrolou a ani vyvodzovať zodpovednosť osôb za zistené nedostatky. Toto je úlohou štatutárnych orgánov kontrolovaných subjektov a tie sú zodpovedné za účinnú realizáciu a odstránenie zistených nedostatkov, ako aj uplatnenie primeraných a účinných sankcií voči zodpovedným zamestnancom.

V Starej Ľubovni, dňa 23. 1.2015