

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestskej zastupiteľstva v Starej Ľubovni**

**Číslo:** II/2015

**Dňa:** 29.01.2015

**K bodu programu:** **č. 8**

**Názov materiálu: Návrh plánu kontrolnej činnosti hlavného kontrolóra Mesta Stará Ľubovňa na I. polrok 2015**

**Materiál obsahuje**: Návrh uznesenia

Dôvodová správa

Návrh plánu kontrolnej činnosti

**Materiál vypracoval a predkladá:** Ing. Ján Šidlovský

hlavný kontrolór

**Podpis: \_\_\_\_\_\_\_\_\_\_\_\_\_\_\_\_\_\_**

**N á v r h u z n e s e n i a**

Mestské zastupiteľstvo v Starej Ľubovni po prerokovaní predloženého materiálu

**b e r i e n a  v e d o m i e**

Plán kontrolnej činnosti hlavného kontrolóra Mesta Stará Ľubovňa na I. polrok 2015 v zmysle predloženého návrhu.

**D ô v o d o v á s p r á v a**

Zákon č. 479/2010 Z. z., úplné znenie zákona SNR č. 369/1990 Zb. o obecnom zriadení v znení neskorších predpisov, ukladá v ustanovení § 18f ods. 1 písm. b) povinnosť hlavnému kontrolórovi raz za šesť mesiacov predložiť obecnému zastupiteľstvu na prerokovanie návrh plánu kontrolnej činnosti. Tento návrh musí byť minimálne 15 dní pre jeho prerokovaním v obecnom zastupiteľstve zverejnený spôsobom v obci obvyklým.

Návrh Plánu kontrolnej činnosti na I. polrok 2015 je zverejnený na úradnej tabuli mesta a web-stránke Mesta Stará Ľubovňa od 9.1.2015, predložený na rokovanie mestskej rady dňa 22.01.2015 a rokovanie mestského zastupiteľstva dňa 29.01.2015.

Základnou úlohou hlavného kontrolóra je vykonávať kontrolu z hľadiska dodržiavania zákonnosti predovšetkým so zameraním sa na dodržiavanie hospodárnosti, efektívnosti, účinnosti a účelnosti pri nakladaní s majetkom mesta a mestu zvereným majetkom štátu. Výkon kontroly vychádza z princípov nezávislosti, objektívnosti, odbornosti, nestrannosti a aktuálnosti a je realizovaný podľa metodiky uvedenej v zákona č. 502/2001 Z.z. o finančnej kontrole a vnútornom audite a v zmysle Zásad vykonávania kontrolnej činnosti v podmienkach územnej samosprávy Mesta Stará Ľubovňa.

Cieľom kontrolnej činnosti je posúdiť či sa finančné operácie na kontrolovaných subjektoch vykonali správne v súlade so zákonom, či sa verejné zdroje rozpočtu obce využívali hospodárne, efektívne, účinne a účelne, predovšetkým či sa dodržiavala finančná disciplína. Pri kontrole hospodárenia a nakladania s majetkom a majetkovými právami obce sa zisťuje a hodnotí skutočný stav z hľadiska dodržiavania všeobecne záväzných právnych predpisov a všeobecných záväzných nariadení obce.

**Návrh plánu kontrolnej činnosti hlavného kontrolóra na I. polrok 2015**

Kontrolný proces je neoddeliteľnou súčasťou štruktúry riadenia samosprávy Mesta Stará Ľubovňa a jeho hospodárenia s verejnými prostriedkami. Účinná a cieľavedome uplatňovaná kontrola prispieva k neustálemu skvalitňovaniu riadiaceho procesu samosprávy. Kontrola predstavuje systém kontrolujúci plnenie úloh samosprávnych orgánov, jej funkčnosť na všetkých stupňoch riadenia a plnenie povinností zamestnancov samosprávnych a organizačných útvarov.

Kontrolná činnosť je vykonávaná v súlade s príslušnými ustanoveniami zákona č. 369/1990 Zb. o obecnom zriadení v znení neskorších predpisov a riadi sa jednotlivými ustanoveniami :

* zákona č. 502/2001 Z. z. o finančnej kontrole a vnútornom audite v znení neskorších predpisov, ktorý upravuje pravidlá, ciele a spôsob vykonávania finančnej kontroly
* Zásadami vykonávania kontrolnej činnosti v podmienkach územnej samosprávy Mesta Stará Ľubovňa, ktoré upravujú základné princípy, postupy a výkon vnútornej kontroly.

V súlade s ustanovením § 18d ods. 1 a ods. 2 písm. c), zákona č. 479/2010 Z. z., úplné znenie zákona SNR č. 369/1990 Zb. o obecnom zriadení v znení neskorších zmien a doplnkov **predkladám „Návrh plánu kontrolnej činnosti na I. polrok 2015“ :**

1. **KONTROLNÁ ČINNOSŤ**

|  |  |  |
| --- | --- | --- |
| **p.č** | **Pravidelné následné finančné kontroly** | **Kontrolované obdobie** |
| 1. | Kontrola dodržiavania a uplatňovania všeobecne záväzných právnych prepisov a interných noriem mesta v oblasti použitia účelových dotácií z rozpočtu mesta u vybraných osôb, ktorým boli dotácie poskytnuté. | 2014 |
| 2. | Kontrola plnenia uznesení Mestského zastupiteľstva v Starej Ľubovni priebežne počas roka 2015 | 2015 |
| 3. | Kontrola vykonávania predbežnej finančnej kontroly podľa zákona č. 502/2001 Z. z.o finančnej kontrole a vnútornom audite a o zmene a doplnení niektorých zákonov v podmienkach mestskej samosprávy. | 2014 |
| 4. | Kontrola hospodárenia príspevkovej organizácie | 2014 |
| 5. | Kontrola dodržiavania a uplatňovania všeobecne záväzných právnych prepisov a interných noriem v procese výkonu verejného obstarávania rozpočtových organizácií | 2014 |
|  | **Tematické následné finančné kontroly** |  |
| 6. | Kontrola dodržiavania a uplatňovania všeobecne záväzných právnych predpisov a interných noriem mesta pri uzatváraní dohôd o prácach vykonávaných mimo pracovného pomeru | 2014 |
|  | **Ostatné kontroly** |  |
| 7. | Kontroly vykonávané z vlastného podnetu na základe získaných poznatkov a skúsenosti získaných analytickou a kontrolnou činnosťou | 2014 |
| 8. | Kontroly vykonávané na základe uznesení Mestského zastupiteľstva v Starej Ľubovni |  |
| 9. | Kontroly vykonávané v súčinnosti s poslancami, ktorí sú členmi dozorných orgánov spoločnosti, v ktorých má Mesto Stará Ľubovňa majetkovú účasť |  |

1. **PRÍPRAVA A TVORBA KONCEPČNÝCH A METODICKÝCH MATERIÁLOV**

Vypracovanie odborného stanoviska k záverečnému účtu Mesta Stará Ľubovňa za rok 2014.

Vypracovanie a predloženie stanoviska k návrhu zmeny rozpočtu mesta na rok 2015.

Vypracovanie a predloženie správy o kontrolnej činnosti.

Návrh Plánu kontrolnej činnosti na II. polrok 2015.

Spolupráca pri tvorbe koncepčných materiálov, vnútorných predpisov, VZN.

Kontrolná činnosť bude vykonávaná v subjektoch :

a) mestský úrad,

b) rozpočtové organizácie zriadené mestom,

c) príspevkové organizácie zriadené mestom,

d) právnické osoby, v ktorých má obec majetkovú účasť, a iné osoby, ktoré nakladajú s majetkom obce alebo ktorým bol majetok obce prenechaný na užívanie, a to v rozsahu dotýkajúcom sa tohto majetku,

c) osoby, ktorým boli poskytnuté z rozpočtu obce účelové dotácie, návratné alebo nenávratné finančné výpomoci podľa osobitných predpisov v rozsahu nakladania s týmito prostriedkami (napr. zákon č. 583/2004 o rozpočtových pravidlách územnej samosprávy a o zmene a doplnení niektorých zákonov v znení neskorších predpisov).

V zmysle predloženého návrhu plánu činnosti nemusí byť dodržané poradie vykonávania jednotlivých kontrol. Zmeny vo výkone kontroly môžu nastať v závislosti od kontrolovanej problematiky, závažnosti a množstva zistených nedostatkov a z toho vyplývajúceho časového rozsahu jednotlivých kontrol ako aj z dôvodu, že sa vyskytnú okolnosti, na základe ktorých bude potrebné vykonať iné kontroly.

V Starej Ľubovni, dňa 8.1.2015